Hebreeërs 12:9 Die HERE is die Vader “van die geeste”. Dit is in die Nuwe Vertaling weergegee met: “die hemelse Vader”. Die laaste is nie wat in die Grieks geskryf is nie. Dit is goed om daarop te let dat juis hier die HERE Vader van die geeste genoem word. Waaraan moet ons dink by “die geeste”? Dit gaan hier nie om die engele nie. Die engele word in hierdie Bybelboek “dienende geeste” genoem. Ons sal hier aan mense moet dink. Mense soos daarvan in 12:23 geskryf word: “die geeste van die volmaakte regverdiges”. Dit gaan daar om die gelowiges wat al by Vader in die hemel woon. Dit is die gelowiges wat vanuit die hemel ons aanvuur om in die wedloop vol te hou. Hul voorbeeld bemoedig ons. Die heilige Geest beklemtoon met die woorde “Vader van die geeste” dat Hy sorg dat hulle wat met liggaam en siel hul aan Christus toevertrou met hul siel tuiskom by Vader in die hemel. Later met liggaam en siel op die nuwe aarde. Die HERE voed Sy kinders so op, Hy lei hulle so dat hulle op pad is na die heerlike Koninkryk van die lewe wat nie stukkend gemaak kan word nie. So wys die HERE vir ons dat ons lewe ook as dit baie swaar is nie nutteloos en sinneloos is nie. Ons kan altyd moed vat: “Wees standvastig, onbeweeglik, altyd oorvloedig in die werk van die Here, omdat julle weet dat julle arbeid in die Here nie tevergeefs is nie.” 1 Kor 15:58